P r e d k l a d a c i a   s p r á v a

V dňoch 19.-20. mája 2002 uskutočnil predseda vlády Slovenskej republiky Mikuláš Dzurinda (MDZ) oficiálnu návštevu Českej republiky na pozvanie predsedu vlády Českej republiky Miloša Zemana (MZ). MDZ sprevádzali minister obrany J. Stank, štátni tajomníci ministerstva zahraničných vecí J. Chlebo, vnútra I. Budiak, pôdohospodárstva I. Rosival a spravodlivosti L. Scholcz. Okrem rokovania predsedov vlád bol predseda vlády SR prijatý prezidentom ČR V. Havlom, predsedom Senátu PČR P. Pithartom a predsedom Poslaneckej snemovne PČR V. Klausom. Navštívil redakciu Rádia Slobodná Európa, kde sa stretol s riaditeľom Th.A.Dinem a pracovníkmi slovenskej redakcie. V rámci neoficiálneho programu MDZ navštívil spoločne s MZ tryznu obetiam fašizmu v Terezíne a Špindlerov Mlyn.
Cieľom oficiálnej návštevy bolo zhodnotiť rozvoj bilaterálnych slovensko-českých vzťahov za uplynulé štvorročné obdobie. MDZ a MZ zdôraznili, že slovensko-české vzťahy sa v súčasnosti dostali na najlepšiu úroveň od vzniku dvoch samostatných štátov. Premiéri konštatovali, že došlo k výraznému posunu na poli medzinárodnej politiky - zlepšila sa spolupráca v oblasti prístupových rokovaní do EÚ. Premiér MZ potvrdil odhodlanie oboch štátov vstúpiť do EÚ spoločne pri zachovaní maximálne širokého spektra nadštandardných prvkov spolupráce. Oba štáty budú koordinovať stanoviská v citlivých otázkach ostatnej fázy rokovaní napríklad v poľnohospodárstve. V súvislosti s blížiacim sa vstupom obidvoch krajín do EÚ sa premiéri zhodli na potrebe jasne zadefinovať opatrenia, ktoré je potrebné urobiť na slovensko-českej hranici v rámci splnenia požiadaviek acquis communautaire. Prioritou zostáva zachovanie maximálne prijateľných podmienok pre voľný pohyb občanov SR a ČR. Problematikou hraničného režimu by sa mali zaoberať hlavní vyjednávači pre vstup SR a ČR do EÚ. MZ počas rokovaní ocenil postoj SR k otázke dekrétov prezidenta republiky a  zároveň upozornil na snahu určitých krajín narušiť česko – slovenské spojenectvo v tejto oblasti. MDZ i MZ vyjadrili záujem o pokračovanie spolupráce V4, ktorá za ostatné štyri roky zaznamenala výrazný posun a stala sa efektívnym a pre všetky strany prínosným fórom. Na rokovaní bol ocenený rozvoj vojenskej spolupráce medzi SR a ČR, ktorá vyvrcholila vytvorením spoločného česko–slovenského práporu v rámci KFOR a spoločnej mnohonárodnej slovensko-česko-poľskej brigády. ČR podporuje vstup SR do NATO na pražskom summite a vo vojenskej oblasti ČR pristupuje k SR de facto ako k členskej krajine.
Na okraj stretnutia predsedov vlád sa uskutočnili rokovania ministrov obrany a predstaviteľov ministerstiev vnútra, spravodlivosti a  pôdohospodárstva.